tartuNLP/wikipedia-smugri-20251201 huggingface dataset:
Aleksander Chodźko

Aleksander Chodźko (1804−1891) oli puolalainen oppinut. Hän oli pitkään Venäjän konsulina Persiassa sekä myöhemmin 1857−1884 Adam Mickiewiczin jälkeen slaavilaisten kirjallisuuksien professorina College de Francessa. Hän on julkaissut ranskan kielellä esityksiä persian ja kurdin kielen sekä Persian kirjallisuuden alalta ja kääntänyt ranskaksi slaavilaista kansanrunoutta. Hänen puolankieliset runonsa olivat aikoinaan suosittuja.
Edwin (Northumbrian kuningas)

Edwin, myös Eadwine tai Æduinus, (k. 12. lokakuuta 632 Hatfield Chase) oli Northumbrian kuningas 616–632. Hän oli aikansa voimakkain englantilainen hallitsija ja Northumbrian ensimmäinen kristitty kuningas.
Edwin oli Deiran kuninkaan Aellen poika. Deira oli toinen anglosaksien Pohjois-Englannin kuningaskunnista. Kun Aelle kuoli, Deiran valloitti sen kilpailijan Bernician kuningas Aethelric vuonna 588 tai 590. Edwin joutui pakenemaan Deirasta. Vuonna 616 Itä-Anglian kuningas Raedwald voitti ja tappoi Aethelricin pojan Aethelfrithin ja asetti Edwinin yhdistyneen Northumbrian kuninkaaksi. Edwin valloitti osan Walesia ja hänet tunnustettiin kaikkien Englannin kuninkaiden yliherraksi Kentin kuningasta lukuun ottamatta.
Edwin kääntyi kristityksi vaimonsa, kristityn Kentin prinsessa Aethelburhin, vaikutuksesta. Aethelburh toi mukanaan Northumbriaan roomalaisen lähetyssaarnaaja Paulinuksen, joka käännytti vuonna 627 Edwinin lisäksi myös monia kuninkaan alamaisia. Vuonna 632 Gwyneddin kuningas Cadwallon ap Cadfan ja Mercian kuningas Penda miehittivät Northumbrian ja surmasivat Edwinin taistelussa. Paulinus ja Aethelburh pakenivat, Northumbria hajosi ja sen kirkko lakkautettiin vähäksi aikaa. Seuraavana vuonna Deira ja Bernicia kuitenkin yhdistyivät jälleen yhden kuninkaan, Aethelfrithin pojan Oswaldin vallan alle.
Rastor-instituutti

Rastor-instituutti on suomalainen aikuiskoulutukseen, henkilöstön osaamisen kehittämiseen ja yritysten liiketoiminnan edistämiseen keskittyvä yritys. Se tarjoaa yrityksille osaamisen kehittämisen ohjelmia ja työllistämis- ja urapalveluita sekä työikäisille aikuisille työelämälähtöisiä kursseja, tutkintoja, koulutusohjelmia ja valmennusta uran eri vaiheisiin. Rastor-instituutti aloitti toimintansa vuoden 2020 alussa, kun Markkinointi-instituutti ja Rastor yhdistyivät. 
Rastor-instituutin toimipisteet sijaitsevat Espoossa, Kuopiossa, Oulussa, Tampereella, Turussa ja Vaasassa. Se palvelee yksilö- ja yritysasiakkaitaan asiakasyrityksiään valtakunnallisesti.
Rastor-instituutin toimitusjohtajana toimii Toni Berkowits, joka siirtyi johtoon Markkinointi-instituutin ja Rastorin toimitusjohtajan tehtävästä. 
Rastor-instituutin omistaa Rastor-instituutti ry (ent. Markkinointi-instituutin Kannatusyhdistys ry). Yhdistyksen perustivat vuonna 1930 työelämän järjestöt ja yritykset. Rastor-instituutti on voittoa jakamaton yhteisö.
Hallitus.
Rastor-instituutti ry:n hallitus:
Palvelutarjonta.
Rastor-instituutin palvelut on tarkoitettu sekä yrityksille että työikäisille aikuisille. Rastor-instituutti kehittää yritysten, järjestöjen ja muiden organisaatioiden henkilöstöä ja toteuttaa yrityksille räätälöityjä valmennuskokonaisuuksia. Se toimii yritysten yhteistyökumppanina myös rekrytointikoulutuksissa ja muutosturvatilanteissa. Työikäisten aikuisten koulutus- ja urapalveluita on tarjolla työssä käyville sekä uutta alaa tai työpaikkaa tavoitteleville.
Rastor-instituutti on myös oppisopimuskouluttaja ja järjestää Opetushallituksen virallisia ammatillisia tutkintoja. 
Koulutustarjonta kattaa seuraavat aihepiirit: 
Rastor-instituutin tarjoomaan kuuluu mm. seuraavia koulutuksia ja kursseja:
Dyyniviholainen

Dyyniviholainen ("Myrmica constricta") on muurahaisiin kuuluva pistiäislaji. Se elää melko kuumissa ja kuivissa elinympäristöissä, yleensä avoimilla paikoilla, joissa on hiekkamaata sekä täysin auringonvalolle altistunutta, suhteellisen harvaa kasvillisuutta. Dyyniviholainen rakentaa osittain luontaisissa elinympäristöissä pesiä maahan sekä toisinaan kivien alle, mutta useammin ruohonjuurten joukkoon kuivilla hiekkaniityillä, jotka rajoittuvat jokien, järvien, lampien ja merenrantojen ympärille. Kaupunkiympäristössä dyyniviholainen on melko yleinen nurmikoilla sekä puistojen kukkapenkeissä ja julkisten rakennusten ympärillä. Pesimäyhdyskunnat voivat koostua useasta sadasta yli 1 500 työntekijästä ja useista kuningattarista. Laji voi todennäköisesti muodostaa erittäin suuria populaatioita tai suurpesäkkeitä. Suomessa dyyniviholainen on luokiteltu äärimmäisen uhanalaiseksi lajiksi.
Vicky Kaushal

Vicky Kaushal (s. 16. toukokuuta 1988 Bombay, Maharashtra, Intia) on intialainen näyttelijä, joka työskentelee hindinkielisissä elokuvissa. Hän on voittanut National Film Awards -palkinnon ja kaksi Filmfare Awards -palkintoa.
Kaushal syntyi sijaisnäyttelijä Sham Kaushalin punjabiperheeseen Bombayssa. Hän opiskeli insinööriksi Rajiv Gandhi Institute of Technologyssa, mutta huomasi haluavansa elokuva-alalle. Hän avusti Anurag Kashyapia tämän ohjatessa elokuvaa "Gangs of Wasseypur" (2012) ja sai kaksi pientä roolia tämän muissa elokuvissa. Hänen ensimmäinen pääroolinsa oli itsenäisessä draamassa "Masaan" (2015), mistä hän voitti parhaan miestulokkaan palkinnot International Indian Film Academy Awards- ja Screen Awards -gaaloissa. Seuraavaksi hän näytteli epävakaata poliisia Kashyapin psykologisessa trillerissä "Raman Raghav 2.0" (2016).
Kaushal nousi kuuluisuuteen vuonna 2018 rooleilla elokuvissa "Raazi" ja "Sanju", jotka kuuluivat vuoden menestyneimpiin hindielokuviin. Jälkimmäisestä hän voitti parhaan miessivuosan Filmfare Awards -palkinnon. Hänen muihin töihinsä sinä vuonna kuuluivat Netflix-elokuvat "Love Per Square Foot" ja "Lust Stories". Seuraavana vuonna hän näytteli pääroolia upseerina menestyneessä sotaelokuvassa "" ja voitti parhaan miespääosan National Film Awards -palkinnon.
Yksityiselämä.
Kaushal meni naimisiin näyttelijä Katrina Kaifin kanssa Sawai Madhopurissa 9. joulukuuta 2021.
Matalan tason ohjelmointikieli

Matalan tason ohjelmointikieli on ohjelmointikieli, joka on lähellä tietokoneen laitteistoa (käskykantaa) ja tarjoaa vain vähän tai ei lainkaan abstraktioita. Esimerkkejä matalan tason kielistä ovat konekieli ja assembly.
Konekieli on ensimmäisen sukupolven kieli ja assembly toisen sukupolven kieli. Ensimmäisen ja toisen sukupolven kielissä ongelmanratkaisukeinot olivat tietokoneen käskykannan rajoittamia, kun taas kolmannen sukupolven kielissä ongelman ratkaisut voitiin ilmaista lähempänä ongelmatyypin kuvausta.
Jatkumossa, jossa matalan tason kielet ovat "lähellä laitteistoa", korkean tason kielet ovat lähellä sitä, miten ihmiset ajattelevat. Laitteiston abstraktiossa neljännen sukupolven kielien on sanottu olevan jo korkeimmalla tasolla.
Ennen vuotta 1954 lähes kaikki ohjelmointi tehtiin konekielellä tai assemblyllä ja suuri osa ohjelmoijien työstä liittyi tuon ajan tietokoneiden rajoitteisiin.
Pyhän evankelista Johanneksen kirkko

Pyhän evankelista Johanneksen kirkko () voi tarkoittaa ainakin seuraavia:
Korkean tason ohjelmointikieli

Korkean tason ohjelmointikieli on ohjelmointikieli, joka tarjoaa vahvan abstraktion tietokoneen toiminnalle ja ei ole rajattu tietokoneen mukaan. Ensimmäiset korkean tason ohjelmointikielet julkaistiin 1950-luvulla.
Ensimmäisenä ylemmän tason ohjelmointikielenä pidetään Konrad Zusen 1940-luvulla kehittämää Plankalkülia, jonka kuvaus julkaistiin kuitenkin vasta 1972 ja jonka ensimmäinen kääntäjä toteutettiin vasta 1998.
Kolmannen ja neljännen sukupolven ohjelmointikielissä tyypillisenä piirteenä on ei-isomorfinen muunnos tietokoneen konekielelle ohjelman suorittamista varten.
Jatkumossa, jossa matalan tason kielet ovat ”lähellä laitteistoa”, korkean tason kielet ovat lähellä sitä, miten ihmiset ajattelevat. Laitteiston abstraktiossa neljännen sukupolven kielien on sanottu olevan jo korkeimmalla tasolla.
Esimerkkejä yleisistä korkean tason ohjelmointikielistä ovat:
Lasse Mikkelsson

Lasse Olavi Mikkelsson (s. 6. huhtikuuta 1957 Turku) on suomalainen urheiluvalmentaja ja liikuntavaikuttaja. Hän työskenteli Liikuntakeskus Pajulahden toimitusjohtajana 2006–2019. Hän on Työväen Urheiluliiton puheenjohtaja.
Turun ja Jyväskylän yliopistoissa opiskellut Mikkelsson on tehnyt työuransa eri tehtävissä Pajulahden Liikuntaopistossa. Vuodesta 2006 lähtien hän toimi opiston rehtorina ja toimitusjohtajana. TUL:n puheenjohtajaksi Mikkelson valittiin vuonna 2019. 
Mikkelsson on itse harrastanut yleisurheilua, ja voittanut 4 × 1 500 metrin viestijuoksun SM-kultaa ja 4 × 800 metrin viestijuoksun SM-pronssia vuonna 1981 Turun Toverien joukkueessa. 1990-luvun alussa hän toimi Suomen kestävyysjuoksujen ja kilpakävelyjen päävalmentajana, ja 2004–2005 Ison-Britannian yleisurheiluliiton kestävyysjuoksuvalmentajana. 
Hänen puolisonsa on professori Marja Mikkelsson. Heidän lapsiaan ovat näyttelijät Anni ja Hannes Mikkelsson.
Anni Mikkelsson

Anni Mikkelsson (s. 16. kesäkuuta 1987 Nastola) on suomalainen käsikirjoittaja ja teatteriohjaaja. Hän on toiminut Kajaanin kaupunginteatterin johtajana 1. lokakuuta 2022 alkaen.
Mikkelsson työskenteli Ylioppilasteatterin taiteellisena vastaavana vuosina 2017–2020 yhdessä veljensä Hannes Mikkelssonin kanssa. Hän on myös yksi Meriteatterin perustajista ja toimi Volter Kilpi Kustavissa -kirjallisuusviikon taiteellisena johtajana. Mikkelsson on valmistunut filosofian maisteriksi Helsingin yliopistosta. 
Anni Mikkelssonin vanhemmat ovat urheiluvalmentaja Lasse Mikkelsson ja professori Marja Mikkelsson.
Batushka

Batushka (kyrillisenä tyyliteltynä БАТЮШКА) on puolalainen black metal -yhtye, jonka perusti Krzysztof Drabikowski. Heidän musiikkinsa ja sanoituksensa, jotka on kirjoitettu yksinomaan muinaiskirkkoslaavin kielellä, ovat Itä-ortodoksisen kirkon inspiroimia. Yhtyeen jäsenet käyttävät kaapuja live-esitysten aikana piilottaakseen identiteettinsä. Toisin kuin monet muut black metal -bändit, he käyttävät seitsemän ja kahdeksan kielen kitaroita. 
Nimi.
Sana "Batushka" (Venäjän kyrillisin aakkosin Батюшка) on ortodoksisen pappismunkin, tai laajasti minkä tahansa ortodoksisen papin nimellinen vastine. Bändin käyttämä transkriptio on väärä, toinen mahdollinen "Батюшка:n" transkriptio latinaksi olisi "Batyushka". 
Historia.
Krzysztof "Derph" Drabikowski perusti yhtyeen kotistudiossaan Białystokissa, Puolassa kevään 2015 aikana. Hän keksi ajatuksen yhdistää black metal ja perinteiset ortodoksisen kirkon liturgiset laulut lukiessaan kommentteja YouTube-videoista ortodoksisesta musiikista, joissa sanottiin, kuinka "Jumalan laulut ovat enemmän metallisia kuin mikään saatanallinen black metal -musiikki". 
Yhtye hajosi vuonna 2018 kahdeksi, jotka molemmat halusivat käyttää samaa nimeä: Drabikowskin ja Krysiukin yhtyeiksi. Tästä käytiin kiistaa, kunnes syyskuussa 2024 Varsovan käräjäoikeuden mukaan Drabikowskilla on oikeus yhtyeen nimeen.
Diskografia.
Studioalbumit.
Батюшка 
Krysiukin Batushka
Bon Jovi 2020

Bon Jovi: 2020 on Bon Jovin studioalbumi, joka julkaistiin syksyllä 2020. Albumi oli alun perin tarkoitus julkaista 15. toukokuuta 2020, mutta sen julkaisua siirrettiin koronaviruspandemian takia.
Edward L. Deci

Edward L. Deci (s. 14. lokakuuta 1942) on yhdysvaltalainen psykologian emeritusprofessori Rochesterin yliopistossa. Deci on kehittänyt itseohjautuvuusteorian ja tutkinut sisäisiä motivaatioita yhdessä Richard M. Ryanin kanssa.
Arvi Sänkiaho

Arvi Eemil Sänkiaho (29. marraskuuta 1897 Kiiminki – 18. lokakuuta 1929 Oulu) oli suomalainen toimittaja ja vasemmistoaktivisti.
Arvi Sänkiaho syntyi työläisperheeseen. Hän työskenteli saha- ja satamatöissä, osallistui työväen järjestötoimintaan ja kuului Suomen Sosialistiseen Työväenpuolueeseen.
Sänkiaho opiskeli itsenäisesti ja liittyi vuonna 1922 oululaisen "Pohjan Kansan" toimitukseen. Hän työskenteli vaasalaisen "Vapaan Sanan" päätoimittajana ennen sosialistisen työväenpuolueen ja sen lehtien lakkauttamista vuonna 1923. Sänkiaho vietti kahdeksan kuukautta tutkintavankeudessa ja siirtyi vuonna 1924 toimittajaksi "Pohjan Voimaan", jossa hän työskenteli kuolemaansa saakka. Vuosina 1925–1926 hän kärsi SSTP:n lakkauttamista seuranneessa suuressa kommunistijutussa saamansa puolentoista vuoden kuritushuonetuomion Tammisaaren pakkotyölaitoksessa.
Sänkiaho toimi Pohjolan ammatillisen piirijärjestön puheenjohtajana ja osuustoimintaliikkeen luottamustehtävissä. Hän kuoli umpisuolentulehduksesta aiheutuneeseen vatsakalvontulehdukseen.
Kuromoriyama Course

Kuromoriyama-rinne on laskettelurinne Tazawajärven laskettelukeskuksessa Senbokussa Akitan prefektuurissa Japanissa.
Kuromoriyama-rinteelle tehdyllä kumpareikolla järjestetään freestylehiihdon maailmancupin kumparelaskukilpailuja. Kumpareikon lisäksi rinteessä voi lasketella tampatulla rinteellä ja keliolosuhteiden salliessa syvässä lumessa.
Mattas

Mattas on suomalainen sukunimi, joka on muun muassa seuraavilla henkilöillä:
Oikosulkukoe

Oikosulkukokeen tarkoituksena on määrittää muuntajaa vastaavan virtapiirin sarjaan kytkettyjen haarojen parametrit. 
Menetelmä.
Oikosulkukokeessa muuntajan korkeajännitteinen ensiökäämi ja matalajännitteinen toisiokäämi oikosuljetaan. Ensiökäämiin on kytketty tehomittari, ja virtamittari on kytketty sarjaan ensiökäämin kanssa. Jännitemittari on vapaavalintainen lisävaruste, sillä jännite on lähdejännitteen suuruinen. Muuntajan matalajännitteinen toisiokäämi oikosuljetaan. Tämän jälkeen jännitettä kasvatetaan hitaasti säätömuuntajan avulla niin kauan, että virtamittarin lukema ensiöpuolelta on yhtä suuri. Tämän jälkeen jännite, virta- ja tehomittareiden lukemat kirjataan ylös. Virtamittarin lukema näyttää ensiökäämille yhtä suuren virran kuin täydellä kuormalla olisi. Oikosulkukokeessa käytettävä jännite on suhteelliseen pieni tavallisesti käytettävään jännitteeseen verrattuna, joten raudan aiheuttamia jännitehäviöitä voidaan pitää merkityksettöminä. 
Laskuja.
formula_1 on kuparin tehohäviö täydellä kuormalla. 
formula_2 on lähdejännite. 
formula_3 on nimellisvirta. 
formula_4 on ensiökäämin resistanssi. 
formula_5 on ensiökäämin kokonaisimpedanssi. 
formula_6 on ensiökäämin reaktanssi. 
formula_7
formula_8
formula_9
Viansieto.
Muuntajan impedanssin ja häviöiden määrittämiseksi suoritettavassa oikosulkukokeessa käytetään suhteellisen pientä syöttötehoa, jolloin kelojen virrat ovat samansuuruiset kuin tavallisessa käytössä. Toisenlaisessa oikosulkukokeessa koetetaan muuntajan kelojen mekaanista kestävyyttä ja suurten energioiden sietoa tilanteessa, jossa muuntaja menee vian vuoksi oikosulkuun. Tällöin virrat voivat olla useita kertoja tavallista suurempia, ja niistä aiheutuvat voimat voivat tuhota keloja tai rikkoa sisäisiä kytkentöjä. Sähköverkon suuria muuntajia valmistavilla yrityksillä on suurtehoisia koelaboratorioita, mm. Powertech Labs Vancouverin lähellä Kanadassa, KEMA Arnhemissa, Alankomaissa ja CESI Italiassa. Niillä on laitteistot hyvin suurten tehojen käyttöön, mikä vastaa oikosulkuvikaa valtakunnallisessa sähköverkossa.
Einar Christiansen

Arne Einar Christiansen (20. heinäkuuta 1861 Kööpenhamina, Tanska – 25. syyskuuta 1939) oli tanskalainen kirjailija, jonka vahvin puoli on ylemmän porvariston elämän kuvaaminen näytelmissä, joista mainittavia ovat "En egoist" (1882) ja "Modne mænd" (1897), sekä romaaneissa "Joppe" (1889) ja "Hjarl" (1894). Laadultaan aivan toisenlaisia ovat hänen romanttiset näytelmänsä "Broder Rus" (188S) ja "Peter Plus" (1890) ja huomattava filosofinen draama "Cosmus" (1897), epäilemättä Christiansenin arvokkain tuote. Christiansen tuli 1899 kuninkaallisen teatterin taiteelliseksi johtajaksi.
Domenico Ciampoli

Domenico Ciampoli (23. elokuuta 1852 Atessa, Chietin maakunta, Italia – 21. maaliskuuta 1929 Rooma, Italia) oli italialainen kirjailija. Hänen ensimmäinen novellikokoelmansa oli "Fiori de monte" (1876). Sitä seurasivat "Fiabe abruzzesi" (1880), "Racconti abruzzesi" (1880), "Trecce nere" (1882) ja "Cicuta" (1884), jotka osaksi sisältävät hienoja vuoristolaiselämän kuvauksia. Ciampoli on lisäksi julkaissut romaanit "L’ignoto" (1884), "Roccamarina" (1890), "L’invinsibile" (1896), "Il barone di San Giorgio" (1897). Ciampoli on harrastanut slaavilaista kirjallisuutta ja julkaissut "Melodie russe" (1881) sekä "Studi slavi" ja "Letterature slave" (1889–1890). Hän on kääntänyt italiaksi "Kalevalaa", mutta julkaissut näitä käännöksiään vain runoista 8. ja 50. (1890).
Matthias Claudius

Matthias Claudius (1740−1815) oli saksalainen kansanrunoilija ja kirjailija. Hän julkaisi 1770−1775 Wandsbeckissa lähellä Hampuria lehteä "Wandsbecker Boten". Claudiuksen merkitys perustuu hänen toimintaansa kansankirjailijana. Hän oli saanut vaikutusta pietismistä. Hänen runoilleen on ominaista yksinkertaisuus, tunteikkuus, mutta myös karkeasävyisyys ja satiiri. Hän toimitti itse teoksiensa painoksen nimeltä "Asmus omnia sua secum portans, oder Sämmtliehe Werke des Wandsbecker Boten" (1775).
Suomennetut teokset.
Suomennetut runot.
Lähde:
Jules Claretie

Jules Arsène Arnaud Claretie (3. joulukuuta 1840 Limoges, Ranska – 23. joulukuuta 1913 Pariisi, Ranska) oli ranskalainen kirjailija. 
Hän oli Ranskan akatemian jäsen ja vuodesta 1885 alkaen Théâtre Français’n ylijohtaja. Claretie oli suosittu kronikoitsija, taide- ja teatteriarvostelija. Hänen romaaneistaan merkittäviä ovat esimerkiksi "Madeleine Bertin" (1868), "Le troisième dessous" (1878), "Monsieur le Ministre" (1881), "Le Million" (1882), "Le prince Zilah" (1884), "Candidat!" (1886), "Puy joli" (1800). Saksalaisvihaa henkivät hänen historialliset tutkielmansa, kuten "Histoire de la révolution de 1870−71". Claretie oli myös näytelmänkirjoittaja. Hänen ensimmäinen draamansa, "La famille des Gueux" (1869), jäi vaille huomiota. Myöhemmät näytelmät, joista useat ovat hänen omien romaaniensa dramatisointeja, menestyivät paremmin. Näitä ovat esimerkiksi "Les Muscadins" (1874), "Le Régiment de Champagne" (1877), "Les Mirabeau" (1878), "Monsieur le Ministre" (1883). Hänen kiinnosstavat viikkokronikkansa ilmestyivät moninidoksisina nimellä "Vie à Paris".
Amath M’Baye

Amadou-Amath M’Baye (s. 14. joulukuuta 1989 Bordeaux) on ranskalainen koripalloilija. Isona laitahyökkääjänä pelaava M’Baye on voittanut urallaan muun muassa Mestarien liigan mestaruuden vuonna 2019 ja Italian mestaruuden vuonna 2018. Hän on pelannut myös Ranskan miesten maajoukkueessa jossa voitti MM-pronssia vuonna 2019.
Pelaajaura.
M’Baye pelasi Yhdysvaltain yliopistosarjaa Wyomingissa ja Oklahomassa.
Vuonna 2013 M’Baye siirtyi ammattilaiseksi pelaten kolme kautta Japanissa. Vuodet 2016–2019 hän pelasi Italian pääsarjajoukkueissa. Italian-aikanaan M’Baye voitti Olimpia Milanossa Italian supercupin vuonna 2017 ja Italian mestaruuden vuonna 2018. Vuonna 2019 hän voitti Virtus Bolognassa Mestarien liigan mestaruuden ja valittiin sarjan kakkostähdistöviisikkoon. Mestaruuden jälkeen M’Baye siirtyi pelaamaan Turkkiin. M’Baye valittiin Japanin pääsarjan tähdistöottelun arvokkaimmaksi pelaajaksi vuonna 2016 ja Turkin pääsarjan tähdistöotteluun vuonna 2020.
M’Baye debytoi Ranskan miesten maajoukkueessa vuonna 2019. Hän kuului samana vuonna maajoukkueen kokoonpanoon Kiinan MM-kilpailuissa, missä Ranska voitti pronssia. Vuonna 2009 hän saavutti Ranskan alle 20-vuotiaiden maajoukkueessa EM-hopeaa.
Apollodoros (vaasimaalari)

Apollodoros () oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa arkaaisella kaudella noin vuoden 500 eaa. tienoilla.
Apollodoroksen signeeraus tunnetaan kahdesta vaasista. Hän maalasi erityisesti kyliksejä. Nykyisin Apollodoroksen katsotaan olevan sama henkilö kuin maalarit, joille aiemmin annettiin tutkimuksessa nimet "Epidromos-maalari", "Kleomelos-maalari" ja "Elpinikos-maalari". Näin nämä kaikki nimet edustaisivat saman maalarin eri kehityskausia.
Mani Prasad

Mani Prasad (s. 1930) on intialainen klassinen laulaja. Hän edustaa Kirana gharanaa eli Kiranan koulukuntaa.
Prasadin isä oli laulaja Sukhdev Prasad, joka oli saanut oppinsa Abdul Karim Khanilta ja Abdul Wahid Khanilta. Prasad tutustui musiikkiin käymällä isänsä mukana tämän esiintymisissä. Hän sai opetusta isoisältään Shakti Lalilta ja myöhemmin sukulaismiehiltään Shankar Lalilta sekä Gopal Prasadilta. Prasad on tehnyt yhteistyötä muiden muassa Lata Mangeshkarin kanssa.
Prasad on työskennellyt opettajana oppilaitoksissa Mumbaissa ja Karnatakassa. Hänen oppilaidensa joukossa oli Savita Devi. Hän on kouluttanut myös osallistujia lahjakkuuksienetsintäohjelmiin, kuten "Star Voice of Indiaan".
Aristofanes (vaasimaalari)

Aristofanes () oli antiikin kreikkalainen vaasimaalari, joka maalasi punakuviokeramiikkaa. Hän toimi klassisella kaudella noin vuosina 430–400 eaa.
Aristofanes (täsmennyssivu)

Aristofanes (, ) voi viitata seuraaviin:
Feidippos

Feidippos (, ) voi viitata seuraaviin:
Feidippos (vaasimaalari)

Feidippos () oli antiikin kreikkalainen vaasimaalari, joka maalasi punakuviokeramiikkaa. Hän toimi arkaaisella kaudella noin vuosina 525–515 eaa.
Feidippos maalasi erityisesti savenvalaja Hiskhyloksen vaaseja. Yhdessä vaasissa on heidän kummankin signeerauksensa, Hiskhyloksen savenvalajana ja Feidippoksen vaasimaalarina. Feidippos työskenteli yhdessä myös maalari Epiktetoksen kanssa. Hän maalasi erityisesti kyliksejä. Monet niistä oli tehty kaksikielisellä tekniikalla eli osaksi punakuvio- ja osaksi mustakuviotekniikalla.
Gela-maalari

Gela-maalari oli antiikin kreikkalainen vaasimaalari, joka maalasi attikalaista mustakuviokeramiikkaa. Hän toimi Ateenassa arkaaisella kaudella noin vuosina 510–480 eaa. Maalarin oikeaa nimeä ei tunneta. Tutkimuksessa käytetty nimitys perustuu siihen, että monia hänen töitään on löydetty Sisilian Gelasta.
Gela-maalarilta tunnetaan ennen kaikkea suuri määrä lekyyttejä, yli 300 kappaletta. Lisäksi häneltä tunnetaan myös muun muassa oinokhoeja ja olpeja. Joskus hän käytti mustakuviotekniikan lisäksi myös valkopohjatekniikkaa. Maalarin voidaan katsoa edustavan mustakuviokeramiikan jo taantuvaa vaihetta, mikä näkyy myös hänen maalaustensa laadussa, vaikka hän olikin aikansa parhaita mustakuviomaalareita monien jo siirtyessä punakuviotekniikkaan.
Hermogenes (savenvalaja)

Hermogenes () oli antiikin kreikkalainen savenvalaja, joka teki attikalaista mustakuviokeramiikkaa. Hän toimi Ateenassa arkaaisella kaudella noin vuoden 550 eaa. tienoilla.
Hermogenes oli osa niin kutsuttua Pienet mestarit -ryhmää, joka teki ennen kaikkea kyliksejä ja muita maljoja. Hän kehitti myös uuden vaasityypin, niin kutsutun Hermogeneen skyfoksen, joka on eräs nauhaskyfoksen muoto.
Hermonaks

Hermonaks () oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa arkaaisella kaudella noin vuosina 475–450 eaa.
Hermonaks oli Berliini-maalarin oppilas. Hänen nimiinsä on laitettu noin 200 eri vaasia. Niistä hänen signeerauksensa tunnetaan kymmenestä. Hermonaks maalasi erityisesti stamnoksia, pelikejä, amforoita ja lutroforoksia.
Jena-maalari

Jena-maalari oli antiikin kreikkalainen vaasimaalari, joka maalasi attikalaista punakuviokeramiikkaa. Hän toimi Ateenassa klassisella kaudella noin vuosina 400–350 eaa. Maalarin oikeaa nimeä ei tunneta. Tutkimuksessa käytetty nimitys perustuu siihen, että monet hänen löydetyistä töistään ovat nykyisin Jenan yliopistossa.
Jena-maalarilta tunnetaan ennen kaikkea kyliksejä ja niiden sirpaleita. Jenan yliopistossa olevat maalarin koristelemat vaasit ovat peräisin Ateenasta Ermoú-kadulta tehdystä löydöksestä vuodelta 1853. Tuolloin löydettiin mahdollisesti hänen työpajansa jäänteet. Maalari edusti tyyliä, joka ounastelee jo myöhäisen punakuviomaalauksen Kertš-tyyliä.
Nykyisin Jena-maalari katsotaan usein samaksi henkilöksi kuin "Diomedes-maalari" (engl. "Diomed Painter"), jonka nimivaasin kuvitus esittää Diomedestä palladionin kanssa. Kyseinen ”maalari” edustaisi näin Jena-maalarin yhtä tyylillistä kehityskautta.
Kleitias

Kleitias (, signeerauksissaan , tai ) oli antiikin kreikkalainen vaasimaalari, joka maalasi attikalaista mustakuviokeramiikkaa. Hän toimi Ateenassa arkaaisella kaudella noin vuosina 570–550 eaa.
Kleitiaan signeeraus tunnetaan viidestä vaasista. Hän maalasi erityisesti savenvalaja Ergotimoksen tekemiä vaaseja. Heidän tunnetuin yhteinen työnsä on voluuttikrateeri, joka tunnetaan nimellä François-vaasi. Heiltä tunnetaan myös Gordion-malja-tyypin kyliksejä sekä jalustoja. Kleitiaan on luonnehdittu luoneen pohjan seuraavan sukupolven vaasimaalarien käyttämälle miniatyyrityylille.
Kleofrades (savenvalaja)

Kleofrades () oli antiikin kreikkalainen savenvalaja, joka teki attikalaista punakuviokeramiikkaa. Hän toimi Ateenassa arkaaisen kauden lopulla noin vuoden 490 eaa. tienoilla.
Kleofradeen isä oli savenvalaja Amasis. Tämä tiedetään siitä, että hän signeerasi kolme teostaan nimellä ”Kleofrades, Amasiksen poika”. Kleofrades peri mahdollisesti isänsä työpajan.
Kleofradeen vaaseja maalasivat muun muassa Duris sekä Kleofradeesta nimensä saanut Kleofrades-maalari. Savenvalaja Kleofradesta ja vaasimaalari Kleofrades-maalaria on joskus myös pidetty samana henkilönä.
Kolkhos

Kolkhos () (englanninkielisessä tutkimuksessa "Kolchos" tai "Cholchos") oli antiikin kreikkalainen savenvalaja, joka teki attikalaista mustakuviokeramiikkaa. Hän toimi Ateenassa arkaaisella kaudella noin vuoden 540 eaa. tienoilla.
Kolkhos luetaan niin kutsuttuihin Pieniin mestareihin. Hänen vaasejaan maalasi muun muassa Lydos. Kolkhos saattoi olla Lydoksen tapaan kotoisin idästä ja orja. Nimen perusteella hän olisi voinut olla peräisin Kolkhiista.
Lysippides-maalari

Lysippides-maalari oli antiikin kreikkalainen vaasimaalari, joka maalasi attikalaista mustakuviokeramiikkaa. Hän toimi Ateenassa arkaaisella kaudella noin vuosina 530–510 eaa. Maalarin oikeaa nimeä ei tunneta.
Lysippides-maalari toimi savenvalaja Andokideen työpajassa. Hän maalasi erityisesti amforoita. Mustakuviokeramiikan lisäksi Lysippides-maalari teki myös niin kutsuttua kaksikielistä keramiikkaa, joka yhdisteli kumpaakin tyyliä samassa vaasissa. Tässä hän teki ilmeisesti yhteistyötä savenvalaja Andokideen työpajassa myös toimineen Andokides-maalarin kanssa, niin että Andokides-maalari maalasi punakuviopuolen ja Lysippides-maalari mustakuviopuolen. Heitä on joskus ehdotettu samaksi henkilöksi, mutta tyylien perusteella maalarit vaikuttavat eri henkilöiltä.
Meidias (savenvalaja)

Meidias () oli antiikin kreikkalainen savenvalaja, joka teki attikalaista punakuviokeramiikkaa. Hän toimi Ateenassa klassisella kaudella noin vuosina 420–400 eaa.
Meidias tunnetaan ennen kaikkea hänen signeeraamastaan kalpiksesta, joka on nykyisin British Museumissa. Meidiaan vaaseja, kyseinen kalpis mukaan lukien, maalasi muun muassa hänestä nimensä saanut Meidias-maalari. Joskus heidät on nähty samana henkilönä.
Lahtimenhaden

Lahtimenhaden ("Brevoortia patronus") on jokisillien heimoon (Alosidae) kuuluva Pohjois-Amerikan subtrooppisten merivesien kalalaji.
Koko ja ulkonäkö.
Lahtimenhaden on yleensä noin 20:n ja korkeintaan 35 senttimetrin mittainen. Sen ruumis on melko korkea ja sivusuunnassa litteä. Suomuja esiintyy vatsaa myöten. Yläleuassa ei ole hampaita. Rintaevien takareuna on pyöreä. Kylkiviivalla on suomuja 42–48 kappaletta.
Levinneisyys ja elinympäristö.
Lahtimenhadenia tavataan kotoperäisenä Meksikonlahdella, missä se on laajalti levinnyt ja paikoin mahdollisesti runsas. Lahtimenhaden on estuaareista riippuvainen ​​laji, joka sekä syö estuaareissa että kasvattaa niissä poikasensa. Se sietää suolapitoisuutta 0,1 ja 60 promillen välillä. Kesäisin lahtimenhadenit elävät rannikoilla, mutta lokakuussa jotkut yksilöt vaeltavat syvempiin vesiin.
Ravinto ja elintavat.
Lahtimenhadenien ravintoa on kasviplankton, jota ne syövät tiheissä parvissa ja todennäköisesti myös pohjalta. Lisääntyminen tapahtuu merellä lokakuusta helmikuuhun. Meksikonlahdella Mobilejoen itäpuolella lahtimenhadeb risteytyy yleisesti keltaevämenhadenin ("Brevoortia smithi") kanssa. Nuoret ja aikuiset kalat elävät tavallisesti vähäkasvisissa avovedessä, kun taas poikaset ja varhaisnuoret elävät suiston marskireunoilla, joista ne saavat riittävästi ravintoa ja turvapaikan saalistajilta. Lahtimenhaden voi elää kuusivuotiaaksi, vaikkakin jo yli nelivuotiaat ovat harvinaisia kalansaaliissa.
Käyttö ja kalastus.
Lahtimenhaden on saaliin painolla mitaten Yhdysvaltain toiseksi eniten pyydetty yksittäinen kalalaji. Ensisijaisesti sitä pyydystetään kurenuotilla. Nykyinen kalastus ei näytä olevan merkittävä uhka lajin populaatioille. Lahtimenhadenia myydään ruoaksi sekä tuoreena, suolattuna että säilykkeenä, mutta pääasiassa sitä käytetään kalaöljyksi ja kalajauhoksi. Lahtimenhadenin pyydystys kattaa yli 99 prosenttia alueen kaupallisesta kurenuottakalastuksesta.
Gdańskin kaupunginmuuri

Gdańskin kaupunginmuuri on pääosin purettu entinen puolustusvarustus Gdańskin vanhankaupungin ympärillä Puolassa.
Keskiaikainen muuri.
Gdańskin ympärille rakennettiin puinen puolustusmuuri 1200-luvulla. Saksalainen ritarikunta tuhosi muurin vallatessaan kaupungin vuonna 1308. Kaupungin ympärille alettiin rakentaa kivimuuria 1300-luvun puolivälissä ja sen yhteyteen rakennettiin ritarikunnan linna. Muuri ja sitä ympäröinyt vallihauta valmistuivat 1379.
Seuraavalla vuosisadalla kaupunki laajeni muurin ulkopuolelle, joten muuria piti laajentaa. Muurin tehtiin lisää portteja kaupungin kasvaessa ja kaupan vilkastuessa. Lisäksi ajan myötä muuria vahvistettiin matalammalla ulkomuurilla sekä uusilla torneilla. 1500-luvun lopulla tykistön kehitys johti vanhasta muurista luopumiseen ja uuden vahvemman puolustusvarustuksen rakentamiseen. Iso osa muurista on purettu. Osia siitä, etenkin muurin portit, on yhä nähtävissä.
Uudempi puolustusmuuri.
Gdańsk kutsui 1500-luvun lopulla hollantilaisia arkkitehtejä suunnittelmaa kaupungille uutta muuria kehittynyttä sodankäyntiä vastaan. Alankomaiden tasavaltaa pidettiin johtavana puolustusarkkitehtuurin maana kahdeksankymmenvuotisen sodan vuoksi.
Hollantilaiset suunnittelivat kaupungille bastionilinnoituksen, jonka rakentamiseen meni useita vuosikymmeniä. Motławaan rakennettiin kivipato, jolla sai joen tarvittaessa tulvimaan kaupungin ulkopuolelle. Samalla vanhaa kaupunkia modernisoitiin hollantilaiseen tapaan. Linnoitusta alettiin purkaa 1920-luvulla. Sen vallihautoja on täytetty ja vain osia linnoituksesta on jäljellä.
Culex wardi

Culex wardi on kaksisiipisten (Diptera) lahkoon ja hyttysten (Culicidae) heimoon kuuluva hyönteislaji. Lajin kuvasi tieteelle ensimmäisen kerran Sirivanakarn vuonna 1977. Lajia tavataan Sri Lankasta. Sillä ei ole alalajeja.
WikiTree

WikiTree on sukututkimukseen erikoistunut wikiyhteisö, jonka Chris Whitten perusti vuonna 2008. Sen omistaa Interesting.com, Inc. WikiTreen tavoitteena on luoda yksi laaja sukupuu, johon kaikki sivuston käyttäjät kuuluvat. Sivusto ylläpitää tietokantaa sukupuun henkilöistä ja heidän välisistä sukulaisuussuhteista.
Käyttäjät voivat rakentaa sivustolla omia sukupuitaan, jotka lopulta yhdistyvät toisiinsa yhteisten esivanhempien kautta. Henkilöihin on mahdollista liittää muiden yritysten myymien kaupallisten DNA-testien tuloksia, joiden avulla voidaan löytää uusia yhteyksiä ja vahvistaa tiedettyjä sukulaisuussuhteita. WikiTree on kokonaan ilmainen ja kaikille avoin, mutta ennen kuin käyttäjä saa tehdä merkittäviä muutoksia hänen on sitouduttava noudattamaan yhteisön käytäntöjä. Niissä WikiTree vaatii muun muassa yhteistyön tekemistä, yksityisyyden suojan kunnioittamista ja lähteiden oikeanlaista käyttöä, millä yritetään ylläpitää sivustolla olevan tiedon laatua.
Vuonna 2014 WikiTreen tietokannassa oli 6,7 miljoonaa henkilöä. Heistä suurin osa oli yhdysvaltalaisia, brittejä, saksalaisia, uusiseelantilaisia tai hollantilaisia. Vanhimmat henkilöistä olivat eläneet ensimmäisellä vuosisadalla. Vuoden 2020 helmikuussa tietokannassa oli sivuston mukaan 22 miljoonaa henkilöä ja sen tekemiseen oli osallistunut yli 680 tuhatta käyttäjää.
WikiTree tekee yhteistyötä muiden sukututkimukseen keskittyneiden sivustojen kanssa. Näihin kuuluvat muun muassa FamilySearch ja MyHeritagen omistama Geni.com. Yhteistyö tarkoittaa esimerkiksi tietojen jakamista sivustojen välillä.
WikiTreen tietokantaa on muiden vastaavien tietokantojen tapaan käytetty tietolähteenä muutamissa laskennallisen genomiikan tutkimuksissa. Sinne on tallennettu paljon tietoa, joka ei välttämättä olisi samassa laajuudessa muuten tutkijoiden saavutettavissa esimerkiksi lähdeaineiston fyysisen sijainnin takia. Tietokantaan tallennettu tieto on saatavilla helposti ja nopeasti tiedonlouhintamenetelmiä käyttämällä.
Ben Nighthorse Campbell

Ben Nighthorse Campbell (s. 13. huhtikuuta 1933 Auburn, Kalifornia, Yhdysvallat) on yhdysvaltalainen republikaanisen puolueen poliitikko. Hän edusti Coloradon 3. vaalipiiriä Yhdysvaltain edustajainhuoneessa vuosina 1987–1993. Hän toimi Coloradon senaattorina vuosina 1993–2005. Hän oli aiemmin demokraattipuolueen jäsen, mutta erottuaan siirtyi republikaaneihin 3. maaliskuuta 1995.
Nuokkutähkät

Nuokkutähkät ("Chasmanthium") on heinäkasvien (Poaceae) heimoon kuuluva pieni kasvisuku. Sukuun luetaan kuuluvaksi viisi lajia.
Abdul Karim Khan

Abdul Karim Khan (devanagari: अब्दुल करीम ख़ान; 11. marraskuuta 1882 Kairana, Uttar Pradesh – 1937) oli intialainen laulaja. Hän perusti serkkunsa Abdul Wahid Khanin kanssa Kirana gharanan eli Kiranan koulukunnan.
Khan syntyi islamiin kääntyneeseen muusikkosukuun khyallaulaja Kale Khanin vanhimpana poikana. Hän sai opetusta isältään ja tämän kuoltua Abdulla Khanilta sekä Haider Khanilta. Myöhemmin hän sai vaikutteita Gwalior gharanan Rahamat Khanilta ja omaksui myös joitain karnaattisen musiikin piirteitä. Hän palveli Barodan hovissa. 
Khan kehitti uuden nuotinnosjärjestelmän. Hänen johdollaan opiskelivat muiden muassa Sawai Gandharva, Sureshbabu Mane ja Hirabai Barodekar.
Hallitussääntö

Hallitussääntö on kaksiosaisen Lapuan lain järjestyksenpitoa koskeva osio. Lapuan lain alkuperäinen nimi on Hallitus Sääntö ja Kylän Asetus, Lapuan pitäjäsä, laitetut wuonna 1843. Hallitussääntö on ainoastaan yhtä suurpitäjää koskeva paikallislaki, jossa on 15 pykälää. Hallitussääntö on kuvernööri C.O. Cronstedtin esittämä lisäys Lapuan kyläasetukseen, jonka Lapuan pitäjänkokous hyväksyi. Hallitussääntö ja kyläjärjestys on painettu Wolffin kirjapainossa Vaasassa 1844, jolloin se tuli voimaan.
Se mieletön remppa

Se mieletön remppa on vuonna 2020 ensi-iltansa saanut suomalainen komediaelokuva, jonka on ohjannut Taneli Mustonen. Elokuvan päärooleissa ovat Sami Hedberg ja Kiti Kokkonen, jotka näyttelevät pariskuntaa, joka saa perinnöksi perusteellista remonttia vaativan talon.
Elokuva perustuu norjalaiseen "Remonttipainajainen"-elokuvaan ("Norske byggeklosser", 2018), joka on puolestaan uudelleenfilmatisointi vuoden 1972 samannimisestä elokuvasta.
"Se mieletön remppa" sai ensi-iltansa 19. helmikuuta 2020. Nuivista arvosteluista huolimatta elokuva on ollut yleisömenestys ja ylitti 100 000 katsojan rajan 11 päivässä.
Vastaanotto.
Elokuva sai ensi-iltansa keskiviikkona 19. helmikuuta 2020. "Se mieletön remppa" sai kriitikoilta huonon vastaanoton, vain yksi tai kaksi tähteä viidestä, mutta arvosteluista huolimatta se keräsi avausviikollaan yli 65 000 katsojaa, mikä oli alkuvuoden paras avaustulos. Tuotantoyhtiön mukaan kyseessä oli kaikkien aikojen kymmenenneksi paras kotimaisen elokuvan avaustulos, joskin mukaan on laskettu viiden päivän katsojat, kun valtaosalla muista elokuvista on mukana vain kolme päivää (perjantaista sunnuntaihin). Elokuva oli kolme viikkoa Suomen katsotuin, jolloin se oli saanut noin 150 000 katsojaa ja noussut alkuvuoden viidenneksi katsotuimmaksi elokuvaksi. Elokuvan teatterilevitys keskeytyi kolmen viikon kuluttua ensi-illasta elokuvateatterien sulkeuduttua koronapandemiasta johtuen.
Tuotanto.
Ohjaaja Taneli Mustonen kertoo saaneensa elokuvaan idean ollessaan Texasissa South by Southwest -fil­mi­fes­ti­vaa­leil­la esittelemässä "Bodom"-elokuvaansa, missä hän tapasi "Nors­ke Byg­gek­los­ser" -ko­me­di­an norjalaisia tuottajia. Myöhemmin hän pääsi heidän kanssaan sopimukseen suomalaisen version ohjaamisesta. Elo­ku­vas­sa esiin­ty­vä re­mon­toi­ta­va talo si­jait­see Virossa Viljandissa. Elokuvaa kuvattiin Viron lisäksi Vihdissä.
Tekoa (Gush Etzion)

Tekoa () on Israelin siirtokunta Palestiinan Länsirannalla. Se on perustettu vuonna 1975 ja sen asukasluku oli vuoden 2018 lopussa 3 882.Tekoa sijaitsee Palestiinan Länsirannalla Gush Etzionin siirtokunta-alueella palestiinalaisen Tuqu'n kylän vieressä.
Historia.
Tekoa on Vanhassa testamentissa esiintyvä paikannimi. Se tunnettiin etenkin profeetta Aamoksen syntymäpaikkana. Raamatullinen Tekoa on sittemmin yhdistetty palestiinalaiseen Tuqu'n kylään nykyisen Tekoan vieressä. Tekoan siirtokunta perustettiin vuonna 1975.
Israelin siirtokuntia on usein väitetty laittomiksi, koska Geneven neljännen sopimuksen 49. artiklan 6. pykälän mukaan "valtaajavalta ei saa valtaamalleen alueelle karkottaa tai siirtää osaa omasta siviiliväestöstään.""" Israel kiistää väitteen, koska se ei ole tehnyt sopimuksen mainitsemia karkotuksia tai siirtoja. 
Väestö.
Tekoan asukasluku oli vuoden 2018 lopussa 3 882. Vuonna 2004 vastaava lukema oli 1 179.
Antero Ahde

Antero Ahde (Kiiskinen) (12. heinäkuuta 1880 Iisalmi – 24. tammikuuta 1930 Chicago) oli Suomessa ja Yhdysvalloissa työskennellyt sanomalehdentoimittaja.
Ahde kävi kansakoulun, opiskeli kolme vuotta Iisalmen reaali- ja porvarikoulussa ja muutti sitten Yhdysvaltoihin. Hän työskenteli eri aloilla Michiganissa, perusti vuonna 1901 Eetu Aaltion kanssa "Pohjolainen"-nimisen lehden Minnesotan Virginiassa, oli merimiehenä muun muassa Yhdysvaltojen laivastossa, harjoitti maalarin ammattia New Yorkissa ja Fitchburgissa sekä toimi "Raivaaja"-lehden avustajana.
Ahde palasi syksyllä 1906 Suomeen, jossa hän työskenteli mikkeliläisen "Vapaus"-lehden päätoimittajana vuosina 1907–1908. Hän lähti sen jälkeen takaisin Yhdysvaltoihin, jossa hän oli muutamia kuukausia astorialaisen "Toverin" toimittajana. Ahde kierteli Yhdysvaltoja ja Kanadaa ja asettui lopulta Chicagoon, jossa hän työskenteli maalarina ja "Raivaaja"-lehden avustajana. Sosiaalidemokraatteihin kuulunut Ahde oli myös suosittu juhlapuhuja.
Marie Colban

Adolphine Marie Colban, o.s. "Schmidt", (1814−1884) oli norjalainen kirjailija, jonka taiteellisesti mutta keveähkösti kirjoitetuista monista kertomuksista esimerkkejä ovat "Tre noveller tilegnet de norske kvinder" (1873), "Jeg lever" (1877), "En gammel jomfru" (1879) ja "Cleopatra" (1880).
Collett

Collett on muun muassa seuraavien henkilöiden sukunimi:
Stonehills

Stonehills on joensuulainen vuonna 2017 perustettu rockyhtye. Yhtyeen tyylissä on vaikutteita yhdysvaltalaisesta country- ja suomalaisesta rautalankamusiikista. Yhtye julkaisi debyyttialbuminsa "Hearts &amp; Aces" toukokuussa 2018. Singlet "Wildflowers" ja "’Til The Night Turns Into Day" ilmestyivät maalis- ja huhtikuussa 2020. Yhtye julkaisi toisen albuminsa "From Day To Dusk" huhtikuussa 2020.
Arvostelut.
"Hearts &amp; Aces"
"From Day To Dusk"
Colonna (sukunimi)

Colonna on italialainen sukunimi muun muassa seuraavilla merkittävillä henkilöillä:
Palazzo Colonna

Palazzo Colonna on Italiassa Rooman keskustassa sijaitseva kortteli, joka on vuosisatoja ollut Colonna-suvun hallussa. Se on tunnettu komeasta taulukokoelmastaan ja ihanasta puistostaan.
Emil Arvid Metsäranta

Emil Arvid Metsäranta (26. tammikuuta 1881 Janakkala – 10. huhtikuuta 1935 Kotka) oli suomalainen ammattiyhdistysmies ja toimittaja.
Metsäranta syntyi työläisperheeseen. Hän työskenteli rautatieläisenä vuodesta 1900 ja oli perustamassa rautatieläisten liittoa vuonna 1905. Metsäranta toimi liiton väliaikaisen toimikunnan puheenjohtajana, "Juna"-lehden toimittajana ja muissa luottamustehtävissä. Hänet erotettiin valtionrautateiltä sisällissotaan osallistumisen takia vuonna 1918.
Metsäranta työskenteli "Hämeen Kansan" päätoimittajana vuosina 1919–1920 ja oli perustamassa uudelleen rautatieläisten liittoa vuonna 1920. Vuosina 1921–1925 hän toimi Suomen Ammattijärjestön ja vuosina 1925–1927 Suomen Puuteollisuustyöväen Liiton sihteerinä.
Metsäranta työskenteli vapaana toimittajana vuodesta 1927 ja siirtyi kotkalaisen "Eteenpäin"-lehden toimitussihteeriksi ja uutistoimittajaksi vuonna 1929. Vuonna 1931 hänet valittiin lehden päätoimittajaksi. Metsärannan nimerkkejä lehdessä olivat Joonas ja Immo.
Sosiaalidemokraatteihin kuulunut Metsäranta toimi Kotkassa puolueen kunnallisjärjestön puheenjohtajana. Hän oli kaupunginhallituksen ja Kyminlaakson Osuusliikkeen hallintoneuvoston jäsen.
Metsäranta oli naimisissa kansanedustaja Elsa Metsärannan kanssa.
Component Object Model

Component Object Model on Microsoftin käyttämä ohjelmistokomponenttimalli, joka on perustana muille ohjelmatoiminnoille kuten OLE ja ActiveX.
COM-mallissa kaikkien komponenttien on tarjottava codice_1-rajapinta, jolla muut komponentit saavat halutun muun rajapinnan toteutuksen komponentista, sekä viitelaskentaan (olion elinkaareen) käytettävät metodit.
Cadwallon ap Cadfan

Cadwallon, myös Caedwalla tai Cadwalader, (k. 633 tai 634) oli Gwyneddin brittiläinen kuningas, joka yhdessä Mercian kuninkaan Pendan kanssa miehitti Northumbrian kuningaskunnan vuonna 632 tai 633. Cadwallon ja Penda tappoivat Northumbrian kuninkaan Edwinin Hatfield Chasen taistelussa ja hävittivät sen jälkeen Northumbriaa. Vuosi myöhemmin Cadwallon sai surmansa taistelussa Oswaldia vastaan, joka nousi voitokkaan taistelun jälkeen Northumbrian kuninkaaksi. Cadwallonin kuoleman jälkeen walesilaiset eivät enää olleet merkittävä uhka anglosakseille.
Giuseppe Prinzi (keramiikkataiteilija)

Giuseppe Prinzi (s. 31. tammikuuta 1962 Mistretta, Sisilia, Italia) on italialainen maalari, kuvanveistäjä ja metafyysisen taiteen edustaja.
Vuonna 1981 hän valmistui taiteesta esittämällä henkilökohtaisen tutkimuksen etenkin taiteellisesta avantgardistista: kubismi, futurismi ja surrealismi.
Vuodesta 1987 hän aloitti osallistumisen näyttelyihin ympäri maailmaa ja sai kriittisiä tunnustuksia tyyliteltyjen veistoshahmojen luomiseksi, joille on ominaista viitteelliset usein moniväriset pinnat, joissa esiintyy voimakkaita hiljaisia kasvoja.
Taiteellisen uransa aikana Giuseppe Prinzi on esiintynyt suurissa kansainvälisissä pääkaupungeissa, kuten New Yorkissa, Tokiossa, Singaporessa, Pariisissa, Lontoossa, Sydneyssä, Berliinissä ja Hongkongissa.
Hänen teoksensa koostuvat terrakotta- ja keraamisista figuratiivisista veistoksista, joissa on erityyppisiä kasvoja ja naamioita, joille on ominaista hiljainen, hurmaava ja salaperäinen ilmaisu.
Türk Telekom Ski Jumping Towers

Türk Telekom Ski Jumping Towers on viiden muovitetun hyppyrimäen muodostama mäkihyppystadion Erzurumissa Turkissa. Ne ovat Turkin ainoat hyppyrimäet.
Suurmäen torni toimii myös näköalatornina ja ravintolana.
Stadionilla on järjestetty mäkihypyn ja yhdistetyn Continental Cupin osakilpailuita, sekä talviuniversiadit 2011, hiihdon nuorten maailmanmestaruuskilpailut vuonna 2012 ja Euroopan nuorten olympiafestivaalit vuonna 2017.
Historia.
Ensimmäinen hyppyrimäki, Kayakla atlama, rakennettiin Erzurumiin ja samalla koko Turkkiin jo vuonna 1946. Hyppyrimäen torni rakennettiin puusta ja sen K-piste sijaitsi 20 metrissä. Siitä hypättiin muutamien vuosien ajan.
Uutta mäkihyppystadionia alettiin suunnitella Erzurumiin Turkin urheiluministeriön ja hiihtoliiton päätöksellä vuonna 2008, ja se valmistui 10 kuukauden rakentamisen jälkeen syyskuussa 2010. Mäkihyppystadionin suunnitteli slovenialainen arkkitehtitoimisto Atelje S. Stadionille valmistui 20 miljoonalla eurolla viisi erikokoista muovitettua hyppyrimäkeä; suurmäki K120 HS140, normaalimäki K95 HS109, sekä harjoitusmäet K60, K30 ja K15. Stadion sijaitsee noin 2 000 metriä merenpinnan yläpuolella, ollen siten yksi korkeimmalla sijaitsevista mäkihyppystadioneista.
Suur- ja normaalimäen alastulorinteet vaurioituivat pahoin maanvyörymässä 15. heinäkuuta 2014. Alastulorinteet korjattiin vuonna 2016 ja samalla myös pienemmät hyppyrimäet remontoitiin kokonaan, jolloin niiden K-pisteet siirtyivät 65, 40 ja 20 metriin.
Arvokilpailuvoittajat.
Talviuniversiadeissa 2011 suur- ja normaalimäen kilpailut voitti slovenialainen Matej Dobovšek, naisten normaalimäen kilpailun voitti italialainen Elena Runggaldier ja miesten joukkuekilpailun voitti Japani joukkueella Shotaro Hosoda, Yūmu Harada ja Shō Suzuki.
Vuoden 2012 nuorten MM-kilpailuissa kilpailtiin ainoastaan normaalimäessä, miesten kilpailun voitti slovenialainen Nejc Dežman, naisten kilpailun voitti japanilainen Sara Takanashi, miesten joukkuekilpailun voitti Norja joukkueella Espen Røe, Mats Berggård, Simen Grimsrud ja Phillip Sjøen ja naisten joukkuekilpailun voitti Japani joukkueella Yūki Itō, Yurina Yamada, Kaori Iwabuchi ja Sara Takanashi.
Euroopan nuorten talviolympiafestivaaleilla 2017 kilpailtiin ainoastaan normaalimäessä, poikien kilpailun voitti slovenialainen Timi Zajc, tyttöjen kilpailun voitti ranskalainen Romane Dieu, poikien joukkuekilpailun voitti Slovenia joukkueella Lovro Vodusek, Bernard Dobre, Tomi Jovan ja Timi Zajc ja sekajoukkuekilpailun voitti Slovenia joukkueella Nika Križnar, Tomi Jovan, Katra Komar ja Timi Zajc.
Türk Telekom Ski Jumping Tower HS140.
Mäkiennätyksen kehittyminen.
Mäkiennätyksen 144,0 metriä on hypännyt David Siegel.
Türk Telekom Ski Jumping Tower HS109.
Mäkiennätyksen kehittyminen (miehet).
Mäkiennätyksen 114,5 metriä on hypännyt Timi Zajc.
Mäkiennätyksen kehittyminen (naiset).
Naisten mäkiennätyksen 110,5 metriä on hypännyt Sara Takanashi.
Abdel Fattah al-Burhan

Abdel Fattah Abdelrahman al-Burhan (; s. 11. heinäkuuta 1960) on sudanilainen kenraali, joka on ollut maan johdossa sen jälkeen, kun armeija syrjäytti maan itsevaltaisen ja pitkäaikaisen presidentin Omar al-Bashirin huhtikuussa 2019. Vuonna 1960 syntynyt al-Burhan on kotoisin Gandatun kylästä pääkaupungin Khartumin pohjoispuolelta. Hän opiskeli Sudanin armeijan oppilaitoksissa ja myöhemmin Egyptissä ja Jordaniassa. Hän on naimisissa ja hänellä on kolme lasta.
Al-Burhan ei ollut kovin näkyvä hahmo maan hallinnossa Omar al Bashirin valtakaudella, mutta nousi armeijassa kenraaliksi. Hän on toiminut myös Sudanin sotilasattaseana Kiinassa. Al-Burhan koordinoi sudanilaisten joukkojen lähettämistä Saudi-johtoisen koalition osaksi Jemenin sisällissodassa taistelemaan Iranin tukemia Jemenin huthi-kapinallisia vastaan.
Elokuussa 2019 oppositio ja hallitseva sotilasneuvosto pääsivät sopimukseen Sudanin siirtymisestä siviilivaltaan ja vapaiden vaalien järjestämisestä vuonna 2023. Pääministeriksi tuli siviili Abdalla Hamdok. Hallituksen ja parlamentin työtä valvomaan perustettiin erillinen presidenttineuvosto (Sovereign Council). Sotilasjuntan johtaja Abdel Fattah al-Burhan nimitettiin presidenttineuvoston johtoon 21 kuukauden ajaksi, minkä jälkeen neuvoston johtoon tulee siviilien edustaja.
Helmikuun alussa 2020 Abdel Fattah al-Burhan tapasi Ugandassa Israelin pääministerin Benjamin Netanjahun. Tämä yllättävä tapaaminen aiheutti Sudanissa hämmennystä, sillä mailla ei ole ollut suhteita.
Lokakuussa 2021 al-Burhan kaappasi vallan siirtymähallinnolta.
Jere Pehkonen

Jere Pehkonen (s. 18. huhtikuuta 1989) on suomalainen radiotoimittaja. Hän työskentelee YleX-radiokanavalla "Poikelus, Pehkonen ja Parikka" -ohjelmassa YleX Aamussa yhdessä Jenni Poikeluksen ja Mika Parikan kanssa. Aiemmin hän on työskennellyt muun muassa Yle Puhe -kanavalla.
Pehkonen on kotoisin Raahesta, Pattijoelta.
Mika Parikka

Mika Parikka (s. 20. syyskuuta 1988) on suomalainen radiotoimittaja. Hän työskentelee YleX-radiokanavalla "Poikelus, Pehkonen ja Parikka" -ohjelmassa YleX Aamussa yhdessä Jenni Poikeluksen ja Jere Pehkosen kanssa.
Parikka on kotoisin Kirkkonummelta, ja hän valmistui Turun ammattikorkeakoulusta vuonna 2019.
Mika Parikka osallistui Selviytyjät Suomi -tositelevisiosarjan 8. kaudelle , sijoittuen kilpailussa kolmanneksi.
Oskar Sirén

Kaarlo (Kalle) Oskar (Oskari) Sirén (11. joulukuuta 1869 Hattula – 4. toukokuuta 1918 Hämeenlinna) oli suomalaisen työväenliikkeen aktiivi ja yksi Suomen Sosialidemokraattisen Puolueen perustajajäsenistä.
Sirén työskenteli puuseppänä Hämeenlinnassa ja osallistui raittius-, osuustoiminta- ja työväenliikkeen toimintaan. Hän johti kaupungin työväenyhdistystä ja oli perustamassa Suomen Työväenpuoluetta Turussa vuonna 1899. Sirén oli edustajana ensimmäisessä puoluekokouksessa Viipurissa vuonna 1901 ja Tampereen ylimääräisessä puoluekokouksessa suurlakon jälkeen vuonna 1905. Hän kuului SDP:n kunnallis- ja piiritoimikuntiin ja oli perustamassa puuseppien ammattiosastoa ja Hämeenlinnan Osuuskauppaa. Sirén oli Hämeenlinnan kaupunginvaltuuston ensimmäinen sosialistiedustaja vuosina 1904–1906.
Sirén teki aloitteen sanomalehti "Hämeen Voiman" perustamisesta vuonna 1905. Hän oli lehden vastaava toimittaja vuosina 1906–1907, johtokunnan puheenjohtaja vuosina 1906–1909 ja taloudenhoitaja vuosina 1910–1918.
Kansanvaltuuskunta määräsi Sirénin Suomen Pankin Hämeenlinnan konttorin johtajaksi sisällissodan aikana vuonna 1918. Valkoiset teloittivat hänet vallattuaan kaupungin.